Diari Oficial de la Generalitat Valenciana


Sumari del DOGV 5105, del 03-10-2005 (2005/10312)

ORDRE de 27 de setembre de 2005, de la Conselleria d'Economia, Hisenda i Ocupació, per la qual s'establixen les bases per a la concessió d'ajudes prèvies a la jubilació de treballadors i treballadores residents a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5105

Data del DOGV
:   03-10-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/10494


Data del document
:   27-09-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * jubilació anticipada
    * seguretat social
    * norma de treball
    * ajuda pública

ORDRE de 27 de setembre de 2005, de la Conselleria d'Economia, Hisenda i Ocupació, per la qual s'establixen les bases per a la concessió d'ajudes prèvies a la jubilació de treballadors i treballadores residents a la Comunitat Valenciana. [2005/A10804]
  
La Conselleria d'Economia, Hisenda i Ocupació, i anteriorment les conselleries que exercien les competències en matèria de treball, té establit un programa d'ajudes als treballadors que per distintes causes es veuen impel·lits a extingir la seua relació laboral amb les empreses on exercixen la seua activitat laboral i que arribat eixe moment compten amb una edat que dificulta la seua reinserció en el mercat de treball.
  
Este programa, consistent en ajudes per al manteniment de les seues rendes i cotitzacions a la seguretat social sota modalitats de distints tipus, però amb el denominador comú de la seua adopció amb caràcter previ al moment en què puguen complir l'edat ordinària de jubilació, ha anant adaptant-se conforme el moment o les noves disposicions normatives estatals i valencianes ho exigien.
  
L'entrada en vigor i l'acabament del període transitori d'adaptació de les modalitats de subvenció a la Llei 38/2003, de 17 de novembre, General de Subvencions, fa necessària l'adaptació de les bases que regulen les ajudes mencionades, introduint-hi les modificacions pertinents per al compliment dels preceptes que amb caràcter bàsic s'apliquen en l'àmbit competencial de totes les administracions públiques.
  
D'altra banda, i respecte a la modalitat d'ajudes finançada amb fons procedents del Ministeri de Treball i Afers Socials, ha de respectar-se la regulació pròpia del departament estatal mencionat, si bé l'actual redacció no impedix la seua adaptació a la Llei General de Subvencions en correspondre la competència d'execució a la Generalitat Valenciana, i no ser contraris a la llei mencionada els preceptes de caràcter material continguts en la seua regulació.
  
Per raons de sistemàtica, les bases que es regulen en la present ordre es despleguen en quatre títols:
  
El títol I es referix a les denominades ajudes prèvies a la jubilació ordinària, de conformitat amb el règim establit per l'Ordre de 5 d'octubre de 1994, del Ministeri de Treball i Seguretat Social (BOE de 22 d'octubre de 1994), i el finançament de les quals prové de fons del dit ministeri, i la normativa pròpia de la Generalitat Valenciana en matèria pressupostària.
  
Els seus destinataris són els treballadors residents a la Comunitat Valenciana que pertanyen a empreses en crisi no subjectes a plans de reconversió industrial que hi hagen cessat mitjançant acord adoptat al si de les mencionades empreses. Estes ajudes tenen com a objecte evitar les conseqüències traumàtiques davant de la pèrdua de rendes salarials i cotitzacions socials fins al moment en què els treballadors puguen accedir a la jubilació ordinària.
  
Les ajudes contingudes en el títol II, constituïxen un règim d'ajudes declarat formalment a extingir, en el qual es recullen les millores de cotització per mitjà de la subscripció de convenis especials. Els seus destinataris són treballadors que van perdre l'ocupació com a conseqüència dels expedients d'acomiadament col·lectiu inclosos en l'annex II.
  
Les ajudes mencionades tenen com a objecte que els treballadors que en el moment de produir-se l'extinció de les seues relacions laborals comptaven amb una determinada edat, puguen continuar cotitzant per mitjà de convenis especials de cotització a la seguretat social d'acord amb les bases de cotització que tenien en actiu. L'eficàcia de les dites ajudes amb vista a la seua futura jubilació ordinària implica que els dits treballadors puguen seguir acollint-s'hi anualment mentre reunisquen els requisits establits a este efecte.
  
Vinculat a este règim d'ajudes, s'hi inclouen altres que tindrien per destinataris els mateixos treballadors quan acudisquen a préstecs o pòlisses de crèdit bancàries per al pagament de les cotitzacions mensuals i el concepte de les quals seria el de subvenció dels interessos que es meriten per les dites operacions creditícies.
  
Les bases recullen així mateix un règim d'ajudes en el títol III destinades a treballadors que hagen extingit la seua relació laboral com a conseqüència de processos d'acomiadament col·lectiu. El seu objecte és la subvenció parcial del cost dels plans de prejubilació a què voluntàriament s'acullen; plans que han d'estar subscrits amb entitats asseguradores autoritzades per a operar per la Llei 30/1995, de 8 de novembre, d'Ordenació i Supervisió de les Assegurances Privades, en les seues diverses modalitats, incloent-hi aquells que recullen complements de retribucions a les que puguen percebre durant la seua situació de desocupació, i les relatives a la millora de les seues cotitzacions a la Seguretat Social, o bé plans específics de pensions el rescat dels quals es produïsca en el moment en què complisquen les condicions d'edat fixats en estos.
  
El títol IV establix les disposicions comunes adaptant-se les bases a la Llei General de Subvencions, però tenint en compte el caràcter social de les ajudes que es regulen i el moment en què es produïxen les situacions que s'intenta protegir, la qual cosa determina la impossibilitat d'acudir al procediment de concurrència competitiva i optar pel de concessió directa.
  
Els motius pels quals ha de fer-se ús del procediment de concessió directa, com excepcionalment preveu l'article 22.2.c de la Llei General de Subvencions, són:
  
a) Per l'interés social que perseguixen, no pot establir-se un procediment de concurrència competitiva, ja que resultaria contrari a l'objecte de l'ajuda posar en contradicció necessitats de les persones que no constituïxen de per si la realització de cap activitat susceptible de ser atesa per la millor opció que es presente.
  
b) L'adopció de mesures socials davant de la pèrdua d'ocupació no pot ser objecte de programació, ni pot esperar-se a l'acabament d'un determinat termini per a la seua resolució.
  
c) El seu objecte, que no és altre que pal·liar els efectes traumàtics de les crisis empresarials i garantir la jubilació ordinària d'aquells treballadors que van extingir la seua relació laboral en anteriors exercicis, amb els quals l'administració va adquirir el compromís d'atendre'ls, subjecte únicament a les disponibilitats pressupostàries.
  
d) L'eficàcia que este tipus d'ajudes ha demostrat com a instrument coadjuvant a la superació de crisis empresarials, i la seua complementarietat demostrada amb altres polítiques actives d'ocupació. Eficàcia que ha sigut congruent amb el caràcter restrictiu d'aquelles i el rigor pressupostari dels últims exercicis en què les partides destinades a estes han romàs pràcticament inalterades.
  
No obstant, això no obsta que estes puguen ser objecte de convocatòria publica d'acord amb el règim que ací s'establix: concessió d'acord amb criteris objectius prèviament delimitats, l'existència prèvia de crèdit adequat i suficient i les obligacions inherents a tots els beneficiaris quant al control financer i el deure de col·laboració amb els òrgans de l'administració publica competents.
  
Així mateix i respecte de la publicació dels beneficiaris, les ajudes que s'establixen i els destinataris de les quals són els treballadors, ha de considerar-se d'aplicació l'excepció continguda en l'article 18.3.d de la Llei General de Subvencions per a preservar la intimitat personal i familiar dels seus destinataris.
  
Per això, i d'acord amb el que establix l'article 35 de la Llei 5/1983, de 30 de desembre, de Govern Valencià, l'article 47 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, i la Llei 38/2003, de 17 de novembre, General de Subvencions,
  
ORDENE
  
Article 1
  
S'aproven les bases que consten com a annex I per les quals es regula la concessió de les ajudes prèvies a la jubilació per als treballadors i treballadores residents a la Comunitat Valenciana.
  
Article 2
  
1. Es convoquen per a l'exercici del 2005 les ajudes econòmiques a què fa referència l'article primer.
  
2. El termini per a sol·licitar-les finalitzarà el 31 d'octubre del 2005.
  
Contra el que disposa este article, que posa fi a la via administrativa, podrà interposar-se recurs potestatiu de reposició davant de l'òrgan que l'ha dictat, en el termini d'un mes si la resolució és expressa i tres en cas de silenci administratiu, o ser impugnat directament davant de l'ordre jurisdiccional contenciós administratiu, en el termini de dos mesos si és expressa la resolució i sis mesos en cas de silenci administratiu, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
DISPOSICIONS ADDICIONALS
  
Única
  
Per a l'any 2005, d'acord amb el que establix la Llei 14/2004, de 29 de desembre, de Pressupostos de la Generalitat Valenciana per al present exercici, la Conselleria d'Economia, Hisenda i Ocupació finançarà les ajudes les bases de les quals s'aproven en la present ordre, a càrrec del programa 315.10, Condicions de Treball i Administració de les Relacions Laborals, línia pressupostària T0211000, amb un import de 2.520.717,61 euros; dels quals 1.436.207,36 són fons propis de la Generalitat Valenciana i 1.084.510,25 són fons procedents del Ministeri de Treball i Afers Socials destinats íntegrament al finançament de les ajudes establides en el títol I.
  
DISPOSICIONS TRANSITÒRIES
  
Única
  
Les sol·licituds de subvenció realitzades en el present exercici abans de la publicació d'esta ordre, a l'empara de la de 22 d'abril del 2002 (DOGV de 26 d'abril), de la Conselleria d'Economia, Hisenda i Ocupació, per la qual s'establixen les bases per a la concessió d'ajudes prèvies a la jubilació dels treballadors i treballadores residents a la Comunitat Valenciana, seran tramitades i les ajudes concedides de conformitat amb el que disposen les bases ara aprovades.
  
Els sol·licitants no hauran de reproduir la seua petició però sí que hauran de completar, si és el cas, la documentació en el seu moment presentada aportant aquella que l'òrgan competent els requerisca.
  
DISPOSICIONS DEROGATÒRIES
  
Única
  
Es deroga l'Ordre de 22 d'abril de 2002 (DOGV del dia 26), de la Conselleria d'Economia, Hisenda i Ocupació, per la qual s'establixen les bases per a la concessió d'ajudes prèvies a la jubilació dels treballadors i treballadores residents a la Comunitat Valenciana.
  
DISPOSICIONS FINALS
  
Primera
  
Es faculta el director general de Treball i Seguretat Laboral per a dictar les instruccions i adoptar les mesures que considere oportunes per al desplegament i l'aplicació del que disposa la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 27 de setembre de 2005
  
El conseller d'Economia, Hisenda i Ocupació,
  
GERARDO CAMPS DEVESA
  
ANNEX I
  
Bases que regulen el règim d'ajudes destinades a la jubilació de treballadors i treballadores residents a la Comunitat Valenciana
  
Títol I
  
Ajudes prèvies a la jubilació ordinària
  
Primera. Objecte i àmbit
  
1. Les subvencions regulades en este títol tenen com a objecte facilitar una cobertura econòmica als treballadors afectats pels processos d'extinció de relacions de treball, per causes econòmiques, tècniques, organitzatives o de producció, sempre que complisquen els requisits i les condicions exigits per les presents bases, fins que s'arribe a la situació de jubilació, en la seua modalitat contributiva en el sistema de la Seguretat Social.
  
2. Les empreses en processos de reestructuració podran sol·licitar per als treballadors que hi cessen per les causes previstes en els articles 51 i 52.c, de l'Estatut dels Treballadors, amb conformitat prèvia expressa i individual de cada un, les ajudes que en les presents bases s'establixen, sempre que aquells, en complir l'edat ordinària per a l'accés a la pensió de jubilació en la seua modalitat contributiva en el règim de la Seguretat Social d'enquadrament, puguen tindre cobert el període de cotització exigit per a tindre dret a la pensió de jubilació mencionada en este règim, estiguen en alta o situació assimilada en este i amb una edat de 60 anys, real o teòrica per aplicació de coeficients reductors d'edat, com a mínim, quan accedisquen al sistema d'ajudes.
  
3. La quantia inicial de l'ajuda serà el 75 per 100 del resultat de dividir entre set la suma de les bases de cotització d'accidents de treball i malalties professionals, excloses les hores extraordinàries, corresponents als sis mesos anteriors a la data d'efectivitat de l'ajuda, sense que en cap cas puguen superar la pensió màxima establida en el règim general de la Seguretat Social per a l'any en què tinga lloc la dita efectivitat.
  
4. L'ajuda només podrà sol·licitar-se fins a un màxim de cinc anys. Durant el primer any de percepció, la quantia de l'ajuda serà la que resulte d'aplicar el que disposa el número anterior. Per al segon i successius anys s'incrementarà acumulativament d'acord amb les previsions d'increment de l'índex de preus al consum de l'any en què tinga efectivitat.
  
5. Les empreses podran acordar amb els seus treballadors complements addicionals sobre la quantia assenyalada en el número anterior, sempre que l'excés resultant siga pagat íntegrament per aquelles. A petició de les empreses, estos complements podran ser capitalitzats conjuntament amb les ajudes, i en este cas seran pagats per l'entitat gestora corresponent.
  
6. L'incompliment per part de l'empresa de les obligacions contretes en el finançament d'ajudes d'esta classe concedides amb anterioritat podrà motivar la denegació de noves ajudes.
  
Segona. Situació del treballador i cotització a la Seguretat Social
  
1. Durant el període de percepció de l'ajuda, el treballador beneficiari serà considerat en situació assimilada a l'alta en el corresponent règim de la Seguretat Social, a efectes de continuar cotitzant-se per ell pel tipus corresponent a contingències comunes establit per a l'any d'efectivitat de l'ajuda. La base inicial de cotització del període es determinarà prenent la mitjana de les últimes sis bases cotitzades per contingències comunes anteriors a la data en què haja de començar a percebre l'ajuda.
  
2. Quan les ajudes es causen per treballadors enquadrats en un règim especial de la Seguretat Social en què es cotitze per a la contingència de jubilació per una base diferent de la de contingències comunes, la base inicial de cotització per al període de percepció de l'ajuda serà la mitjana de les bases corresponents a la contingència mencionada durant els últims sis mesos cotitzats anteriors a l'efectivitat de l'ajuda.
  
3. La base de cotització obtinguda segons els números anteriors s'actualitzarà acumulativament a partir del segon any de percepció, en el percentatge d'increment que es fixe per a l'actualització de l'ajuda, si bé en cap cas podrà ser superior a la base màxima vigent en cada moment per al grup de la categoria professional de què es tracte.
  
4. Quan els treballadors accedisquen al sistema d'ajudes després d'un període de desocupació, la base de cotització inicial s'actualitzarà tenint en compte l'evolució que hagen experimentat les bases màximes de cotització del règim general de la Seguretat Social durant aquell període.
  
Tercera. Finançament
  
El finançament de les ajudes prèvies a la jubilació ordinària i de les cotitzacions a la Seguretat Social que hagen de realitzar-se durant la seua percepció, correspondrà en un 60 per 100 a les empreses sol·licitants i el 40 per 100 restant anirà a càrrec del programa 315.10 del pressupost de despeses de la Generalitat Valenciana, amb fons procedents del Ministeri de Treball i Afers Socials.
  
La participació de l'empresa podrà superar el dit percentatge si hi ha conformitat prèvia d'esta.
  
Quarta. Documentació específica
  
1. Les sol·licituds hauran de dur adjunta la documentació específica següent:
  
a) La que siga requerida, en cada cas, per als acomiadaments col·lectius de l'article 51 de l'Estatut dels Treballadors.
  
b) En els casos previstos en l'article 52.c de l'Estatut dels Treballadors, s'acreditarà de forma fefaent que s'han complit els requisits dels apartats a) i c) de l'article 53.1 del dit text legal.
  
c) Relació dels treballadors per als quals se sol·liciten les ajudes, indicant amb claredat les seues circumstàncies personals i laborals, així com el número d'afiliació a la Seguretat Social i el document nacional d'identitat.
  
d) Document en què s'acredite la conformitat individualitzada dels treballadors d'acollir-se a les ajudes.
  
e) Document en què s'arreplegue el compromís de l'empresa de realitzar la seua aportació al finançament de les ajudes en la forma i els terminis que s'establixen en la base sisena.
  
f) Document en què s'arreplegue el compromís de l'empresa d'anticipar als treballadors les ajudes prèvies a la jubilació ordinària que els hagen sigut reconegudes si transcorreguts tres mesos des de la seua concessió no s'han fet efectives per causes imputables a esta. Aquella es podrà rescabalar de les quantitats anticipades, acreditant-les prèviament, en el moment d'efectuar la seua aportació.
  
g) Certificat de la Tresoreria General de la Seguretat Social on consten els períodes de permanència d'alta en la Seguretat Social.
  
h) Certificat de l'Institut Nacional de la Seguretat Social o de l'Institut Social de la Marina sobre bonificació d'edat que corresponga, si és el cas.
  
Cinquena. Extinció i incompatibilitat de les ajudes
  
1. Les ajudes prèvies a la jubilació ordinària i l'obligació de cotitzar s'extingiran:
  
a) Quan el treballador beneficiari complisca l'edat ordinària de jubilació real, o teòrica per aplicació de coeficients reductors d'edat.
  
b) En cas de defunció del beneficiari.
  
c) Per declarar-se al treballador, amb posterioritat al reconeixement de l'ajuda, una incapacitat permanent total per a la professió habitual, absoluta o gran invalidesa.
  
d) Pel començament d'activitat remunerada, per compte propi o d'altri, amb posterioritat al reconeixement de l'ajuda.
  
2. L'ajuda prèvia a la jubilació ordinària serà incompatible, en tot cas, amb la percepció de pensió per incapacitat permanent absoluta o gran invalidesa o amb les prestacions per desocupació.
  
Sisena. Forma d'ingrés de les aportacions a càrrec de l'empresa i de les administracions públiques
  
1. Les empreses ingressaran l'aportació al seu càrrec, les ajudes i les quotes, en tantes anualitats com anys hagen de romandre els treballadors percebent les ajudes, amb un màxim de cinc.
  
No obstant el que disposa el paràgraf anterior, l'empresa podrà optar per realitzar un únic pagament, en este cas haurà de manifestar-ho per escrit a la Tresoreria General de la Seguretat Social, i aquella haurà d'efectuar l'ingrés que li corresponga dins del termini dels trenta dies següents a la notificació per l'òrgan gestor.
  
2. Per al finançament previst en el primer paràgraf del número anterior, l'ingrés de la primera anualitat haurà de realitzar-se en el termini de trenta dies naturals, a partir de la seua notificació per l'òrgan gestor, presentant en el mateix termini garanties suficients en dret segons el parer de la Tresoreria General de la Seguretat Social, per a respondre del pagament de les obligacions pendents i la validesa del qual s'estendrà des que els treballadors hagen de començar a percebre les ajudes fins a almenys un any després del venciment de l'anualitat que es garantix.
  
El termini per al pagament de les anualitats restants serà el dels trenta dies naturals immediatament anteriors a la iniciació de l'anualitat de què es tracte.
  
3. La Conselleria d'Economia, Hisenda i Ocupació posarà a disposició de la Tresoreria General de la Seguretat Social els fons públics necessaris per al pagament de les ajudes, i ho podrà fer fraccionadament, per anualitats, fins a un màxim de quatre anys.
  
Setena. Supletorietat de normes
  
Quant a l'extinció i incompatibilitat de les ajudes, els supòsits en què pertoca la devolució de quantitats i el règim de garanties de les empreses i, en general, en allò no previst en esta disposició, caldrà ajustar-se al que disposa l'Ordre de 5 d'octubre de 1994, del Ministeri de Treball i Seguretat Social (BOE núm. 253, de 22.10.1994), per la qual es regula la concessió d'ajudes prèvies a la jubilació ordinària en el sistema de la Seguretat Social a treballadors afectats per processos de reestructuració d'empreses.
  
Títol II
  
Ajudes destinades a subvencionar convenis especials de cotització a la Seguretat Social i interessos de préstecs o pòlisses de crèdit destinats al pagament de les quotes mensuals corresponents als convenis especials esmentats. (A extingir)
  
Capítol I
  
Ajudes per a sufragar els costos dels convenis especials de cotització a la Seguretat Social
  
Vuitena. Objecte i import de les ajudes
  
Es podran concedir ajudes a aquells treballadors majors de 52 anys que pertanyen a empreses en crisi que hi hagen cessat en virtut d'expedient de regulació d'ocupació autoritzat per l'autoritat laboral en què s'haja arribat a acord en el període de consultes i que, havent esgotat les prestacions contributives per desocupació, tinguen subscrit amb la Seguretat Social el corresponent conveni especial de cotització regulat per l'Ordre TAS/2865/2003 de 13 d'octubre, del Ministeri de Treball i Afers Socials (BOE de 18.10.03)
  
Les ajudes es destinaran a subvencionar parcialment o totalment el cost anual dels referits convenis de cotització.
  
El límit màxim de l'ajuda per beneficiari serà de 4.320 euros anuals o 360 euros mensuals.
  
Novena. Beneficiaris
  
Podran ser beneficiaris de les ajudes els treballadors que van extingir la seua relació laboral en virtut d'algun dels expedients de regulació d'ocupació que es detallen en l'annex II que s'incorpora a estes bases, i que en el moment de la seua resolució comptaven amb una edat igual o superior a 52 anys.
  
Deu. Documentació especifica
  
A la sol·licitud s'adjuntarà, a més de l'exigida en el títol IV, la còpia de la resolució per la qual es va aprovar el conveni o convenis especials de cotització. En cas d'interrupció haurà d'acreditar-se la seua represa.
  
Capítol II
  
Subvencions d'interessos de préstecs i pòlisses de crèdit el destí de les quals siga el pagament de les cotitzacions mensuals corresponents als convenis de cotització inclosos en el règim d'ajudes del capítol I.
  
Onze. Objecte, beneficiaris i quantia de les ajudes
  
Els treballadors inclosos en l'àmbit de les ajudes mencionades en el capítol anterior podran obtindre ajudes en concepte de subvenció d'interessos si per al pagament de les cotitzacions mensuals dels convenis especials concerten préstecs o pòlisses de crèdit, exclusivament destinats a tal fi.
  
La concessió d'estes ajudes no suposarà automàticament que es concedisquen les establides en el capítol I ni viceversa, encara que es declara la compatibilitat per a la percepció d'ambdues.
  
L'import màxim anual que cada beneficiari podrà percebre serà de 771 euros.
  
Dotze. Documentació especifica
  
Els interessats adjuntaran a la seua sol·licitud, a més de la documentació assenyalada en la base desena:
  
a) Còpia de la pòlissa de crèdit o contracte de préstec, individual o col·lectiva, concertada/o amb l'entitat bancària o d'estalvi.
  
b) Certificat de la dita entitat on conste que estos instruments de crèdit es destinen al pagament de les cotitzacions mensuals a través d'un compte obert exclusivament per a tal fi.
  
c) Períodes de liquidació d'interessos i quadre d'amortització del principal, en el cas dels préstecs.
  
Títol III
  
Ajudes destinades a subvencionar parcialment plans de prejubilació promoguts per les empreses o els seus treballadors
  
Tretze. Objecte i beneficiaris
  
Es podran concedir ajudes a treballadors que hagen extingit la seua relació laboral en virtut d'un expedient de regulació d'ocupació o per la causa prevista en l'article 52.c de l'Estatut dels Treballadors, a fi de subvencionar el cost dels Plans de prejubilació a què voluntàriament s'acullen.
  
Els Plans hauran de ser concertats amb entitats asseguradores autoritzades per a operar per la Llei 30/1995, de 8 de novembre, d'Ordenació i Supervisió de les Assegurances Privades. Podran consistir en qualsevol de les modalitats arreplegades en la Llei 8/1987, de 8 de juny, Reguladora dels Plans i Fons de Pensions.
  
Les prestacions assegurades pels plans o assegurances col·lectives de rendes podran consistir en:
  
a) Rendes amb caràcter temporal.
  
b) Complement de prestacions.
  
c) Cotitzacions corresponents a convenis especials subscrits amb la Seguretat Social.
  
Amb caràcter general els plans tindran efecte a partir de l'exercici en què se sol·licite l'ajuda. En el cas que s'hagen subscrit en exercicis anteriors al de sol·licitud hauran de desplegar els seus efectes en aquell que se sol·licite i posteriors en un percentatge superior al quaranta per cent.
  
Catorze. Quantia de les ajudes
  
1. Quan el beneficiari siga l'empresa la subvenció no podrà superar el quaranta per cent del cost global del pla, incloses les primes degudes i les despeses d'estudi i gestió.
  
L'aportació empresarial comprendrà la totalitat de la indemnització legal o pactada que corresponga percebre els treballadors com a conseqüència de l'extinció dels contractes de treball mes l'aportació voluntària que realitze.
  
L'import de la subvenció tindrà com a límit la quantitat que resulte de multiplicar la xifra de 18.000 euros pel nombre de treballadors inclosos en el Pla. La subvenció s'aplicarà al cost global de la prima.
  
2. Quan els plans siguen promoguts directament pels treballadors, l'import de la subvenció serà la diferència entre el cost del pla i la seua aportació, que no podrà ser inferior a la indemnització legal percebuda per tots els partícips.
  
3. En el cas dels treballadors afectats pels expedients de regulació d'ocupació que consten en l'annex II i els que siguen partícips d'un pla les prestacions assegurades del qual siguen les indicades en els paràgrafs a) o b) de la base anterior, que sol·liciten les ajudes a l'objecte exclusiu de capitalitzar les cotitzacions corresponents a convenis especials subscrits amb la Seguretat Social, l'import màxim per treballador no podrà excedir el resultat de multiplicar la quantitat de 360 euros pel nombre de mesos que falten per a complir l'edat de jubilació ordinària, prenent-se les fraccions de mes com a mes complet.
  
En este supòsit no es requerirà aportació al pla per part dels treballadors.
  
Quinze. Documentació especifica
  
A les sol·licituds s'adjuntarà la documentació següent:
  
a) Relació dels treballadors sol·licitants
  
b) Acta de l'acord adoptat entre l'empresa i els treballadors, o els seus representants legals en les empreses que tenen delegats de personal o comité d'empresa, sobre el pla a què s'adherisquen, llevat que este es promoga directament pels treballadors.
  
c) Document d'acceptació com a partícip en el pla de tots i cada un dels sol·licitants.
  
d) Projecte inicial del pla o del contracte d'assegurança col·lectiva de rendes.
  
e) En el cas de plans complementaris l'objecte exclusiu dels quals siga la capitalització de les quotes dels convenis especials, s'aportarà a més d'allò que s'ha assenyalat en el paràgraf anterior còpia del que es complementa.
  
Títol IV
  
Secció primera
  
Disposicions comunes
  
Setze. Prohibició per a ser beneficiari
  
No podran tindre la condició de beneficiaris els subjectes que incórreguen en les prohibicions arreplegades en els apartats 2 i 3 de l'article 13 de la Llei General de Subvencions.
  
Disset. Sol·licituds, documentació i termini.
  
1. Les sol·licituds es realitzaran per mitjà d'instància dirigida al conseller d'Economia, Hisenda i Ocupació segons model normalitzat i es presentaran en qualsevol dels registres d'entrada de la Conselleria d'Economia, Hisenda i Ocupació o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Les sol·licituds podran formular-se individualment o col·lectivament. En este cas els interessats hauran de designar un representant amb qui s'entendran totes les actuacions.
  
2. Hauran d'adjuntar-hi, a més de la que per a cada tipus d'ajudes s'especifica en les bases corresponents, la documentació següent:
  
a) Còpia del document nacional d'identitat i número d'identificació fiscal de cada un dels sol·licitants i, si és el cas, del seu representant legal.
  
b) Dades de domiciliació bancària segons model facilitat a este efecte (fitxa de manteniment de tercers). Així mateix hauran de facilitar-se estes dades quan la subvenció es lliure per mitjà d'endós a favor de l'empresa o entitat de previsió o d'assegurances.
  
c) Declaració responsable de no incórrer en les prohibicions per a obtindre la condició de beneficiari arreplegades en els apartats 2 i 3 de l'article 13 de la Llei 38/2003, de 17 de novembre, General de Subvencions.
  
3. En el cas que els documents exigits que s'han d'adjuntar a la sol·licitud de concessió d'ajudes ja es troben en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats i no hagen transcorregut més de cinc anys des de la finalització del procediment a què corresponguen.
  
En el cas d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.
  
4. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es requerirà l'interessat, de conformitat amb l'article 71 de la llei, perquè en el termini de 10 dies, esmene la falta o adjunte els documents preceptius, amb indicació que, si no ho fa així es considerarà que desistit de la seua petició, amb resolució prèvia que haurà de ser dictada en els termes previstos en l'article 42 de la llei.
  
5. El termini per a presentació de sol·licituds es fixarà anualment en l'ordre en què s'efectue la convocatòria de les ajudes i es done publicitat als crèdits pressupostaris que les financen.
  
Divuit. Procediment de concessió de les ajudes. Instrucció i resolució del procediment
  
1. El procediment per a la concessió de les ajudes es durà a terme en forma directa, de conformitat amb l'article 22.2.c de la Llei General de Subvencions, sense necessitat d'esperar a la finalització del termini per a presentació de sol·licituds i en tant i quant existisca crèdit adequat i suficient.
  
2. La instrucció es realitzarà per l'Àrea de Relacions Laborals i Seguretat Laboral.
  
El termini màxim per a tramitar el procediment i notificar la resolució serà de sis mesos a comptar de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació, i això sense perjuí del que disposa l'article 42.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener.
  
El transcurs del termini assenyalat sense que s'haja dictat i notificat resolució expressa, legitimarà l'interessat que haja deduït la sol·licitud per a entendre-la desestimada per silenci administratiu, sense perjuí que subsistisca l'obligació legal de resoldre sobre la petició formulada.
  
3. El director general de Treball i Seguretat Laboral vista la proposta elevada per l'instructor del procediment resoldrà, per delegació del conseller d'Economia, Hisenda i Ocupació, les ajudes regulades en les presents bases, fixant expressament la quantia i incorporant, si és el cas, les condicions, obligacions i determinacions accessòries a què ha de subjectar-se el beneficiari. Les resolucions esgoten la via administrativa.
  
Secció segona
  
Dinou. Pagament de les ajudes regulades en el títol I
  
1. El pagament de les ajudes previstes en el títol I es durà a terme per la Tresoreria General de la Seguretat Social en la mateixa forma i terminis que les pensions del sistema propi de la Seguretat Social, una vegada garantit el seu finançament per part de l'empresa.
  
Les empreses ingressaran en la Tresoreria General de la Seguretat Social l'import de les ajudes i de les quotes al seu càrrec, en tantes anualitats com anys hagen de romandre els treballadors percebent-les, amb un màxim de cinc. Els ingressos s'haurà de realitzar de la forma següent:
  
a) La primera anualitat s'haurà d'ingressar en el termini de trenta dies naturals a partir de la notificació de la concessió de les ajudes.
  
b) La resta d'anualitats s'ingressarà en el termini de trenta dies naturals immediatament anteriors a la iniciació de l'anualitat de què es tracte.
  
c) L'empresa haurà d'aportar garanties suficients segons el parer de la Tresoreria General de la Seguretat Social, que s'hauran d'estendre des que els treballadors comencen a percebre les ajudes fins a almenys un any després del venciment de l'anualitat que garantisquen. Les dites garanties s'aportaran prèviament o simultàniament a l'ingrés especificat en l'apartat a), i podran consistir en qualsevol de les admeses en dret.
  
d) No obstant el que disposa el número anterior, les empreses poden optar per realitzar un únic pagament, en este cas hauran de manifestar-ho per escrit a la Tresoreria General de la Seguretat Social, i s'haurà d'efectuar l'ingrés dins del termini de trenta dies següents a la data en què se'ls notifique la concessió de l'ajuda.
  
e) La Conselleria d'Economia, Hisenda i Ocupació posarà a disposició de la Tresoreria General de la Seguretat Social els fons públics necessaris per al pagament de les ajudes, i ho podrà fer fraccionadament, per anualitats, fins a un màxim de quatre anys.
  
Secció tercera
  
Vint. Pagament de les ajudes regulades en els títols II i III
  
1. El pagament de les ajudes establides en el títol II s'efectuarà amb justificació prèvia pels beneficiaris en els termes exigits en les resolucions de concessió i es podran efectuar pagaments parcials corresponents a les justificacions que es presenten segons les especificacions següents:
  
a) El pagament de les ajudes establides en el capítol I s'efectuarà amb justificació prèvia de l'ingrés de les quotes dels convenis especials en la Tresoreria de la Seguretat Social. Es podrà lliurar anticipadament el pagament de la totalitat de la subvenció amb l'autorització prèvia del Consell i en este cas es fixarà com a garantia l'exclusiva disponibilitat del compte de destí de les ajudes per al pagament de les quotes referides.
  
b) El pagament corresponent a la subvenció d'interessos arreplegada en el capítol II, s'efectuarà amb liquidació prèvia total o parcial, degudament certificada per l'entitat bancària creditora. El dit certificat podrà ser individual o col·lectiu en els mateixos termes en què s'haja instruït l'expedient.
  
2. El pagament de les ajudes establides en el títol III s'efectuarà capitalitzant l'aportació de la Conselleria d'Economia, Hisenda i Ocupació en la seua totalitat. Per a això els beneficiaris hauran de presentar en el termini de 30 dies des de la notificació de la resolució:
  
a) Pòlissa del pla o del contracte d'assegurança col·lectiva subscrit.
  
b) Acreditació de l'ingrés de la seua aportació al pla o, si és el cas, pla de finançament en què s'especifique el calendari de venciment de les primes. En este supòsit s'aportarà garantia suficient en dret.
  
La subvenció es lliurarà directament, segons pertoque, a les empreses o a les entitats de previsió amb què se subscriguen els plans de prejubilació.
  
Quan els plans s'hagen subscrit pels treballadors indicats en l'apartat tercer de la base catorzena no es requerirà la documentació assenyalada en el paràgraf b).
  
Secció quarta
  
Vint-i-un. Minoració i revocació de les ajudes concedides
  
Seran causes de revocació o minoració de les ajudes concedides les previstes en l'article 37 de la Llei General de Subvencions i específicament l'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la seua finalitat o la falta de justificació d'esta. Això donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar, si és el cas, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Vint-i-dos. Concurrència d'ajudes públiques
  
Serà incompatible la percepció de les ajudes concedides a l'empara de les presents bases quan en concurrència amb altres ajudes s'excedisca l'import del fet a què s'ha donat suport. El seu incompliment podrà donar lloc a la minoració de la subvenció concedida o, si és el cas, al reintegrament de l'excés obtingut amb l'exigència de l'interés de demora corresponent.
  
Vint-i-tres. Règim sancionador
  
S'aplicarà el règim sancionador previst en el títol IV de la Llei General de Subvencions per les infraccions administratives en què incórreguen els beneficiaris de les ajudes regulades en les presents bases.
  
Vint-i-quatre. Actualització de l'import de les ajudes